2025. június 18.

SAJTÓKÖZLEMÉNY

**SVÁJCI-MAGYAR KUTATÁSI PROGRAM INDULT AZ ELI ALPS LÉZERES KUTATÓINTÉZETBEN**

**A Svájci–Magyar Együttműködési Program keretében négyéves kutatási és innovációs együttműködés kezdődött az ELI ALPS Lézeres Kutatóintézetben. A 2028 augusztusáig tartó, 689 millió forint (1,664 millió svájci frank) költségvetésű projekt célja, hogy ösztönözze a svájci kutatókat a szegedi kutatásra, elősegítse a tudásátadást, és növelje a lézeres kutatóintézet nemzetközi jelenlétét.**

Az ELI ERIC magyarországi szegedi intézet a világ egyik legfejlettebb lézerkutató központjaként szolgálja az alapkutatást, az ipari alkalmazásokat és a nemzetközi tudományos együttműködéseket. Utóbbira példa a Svájci-Magyar Együttműködési Program, amelynek nyitórendezvényét tegnap tartották Szegeden. Az eseményt – amelyen részt vett a **Svájci Hozzájárulás Programiroda, a Nemzeti Fejlesztési Központ, Európai Uniós Fejlesztések Koordinációjáért Felelős Helyettes Államtitkárság, a** Nemzeti Kutatási, Fejlesztési és Innovációs Hivatal képviselője – Allen Weeks az ELI ERIC főigazgatója és Szabó Gábor professzor, az ELI ALPS ügyvezetője nyitották meg. A projekt a szegedi világszínvonalú kutatási infrastruktúrát teszi elérhetővé a svájci kutatók számára, különösen a fény és anyag kölcsönhatásait vizsgáló ultrarövid időskálájú és nagy intenzitású kísérletek területén. Az intézmény a lézer- és a másodlagos fényforrások mellett a világ élvonalát jelentő mérőállomásokat is biztosítja a közös kutatási projektekhez.

A program várható eredményei:

* a kutatóintézet nemzetközi beágyazottságának jelentős növelése,
* a svájci-magyar kutatói hálózatok szorosabbra fűzése, a közös tudományos publikációk számának emelkedése,
* az infrastruktúra bővítése svájci know-how alkalmazásával,
* közös konferenciaelőadások és K+F projektek megvalósítása,
* a kutatói mobilitás és képzési lehetőségek bővítése.

Az együttműködési programnak köszönhetően a svájci partnerek használhatják a szegedi kutatási infrastruktúrát, közös projektek tervezhetnek, illetve intenzív technológiai tudástranszfer indulhat a két ország kutatói között. A kezdeményezés hosszú távon hozzájárul a kutatóintézet fenntartható és eredményorientált működéséhez, valamint az európai kutatási programokhoz való integrációjához.

További információ:

Marton Katalin HR és kommunikációs osztályvezető

E-mail: katalin.marton@eli-alps.hu

Tel.: +36 70 932-2477

The Extreme Light Infrastructure ERIC I ALPS Facility I Wolfgang Sandner utca 3., H-6728 Szeged I www.eli-alps.hu